**Salcâmii au înflorit!**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zori de ziuã, zori de dor,

Ale soarelui Vestale,

Trupu-şi scaldã-ncetişor

În parfumul de bujor

Şi se-mbracã în petale.

Firele de iarbã nouã,

Trezite din somnul lor,

Întind cupe mari de rouã,

Taie verdele în douã

Şi le dau şi zorilor.

Zorile ridicã-n cer

A nopţii neagrã cortinã,

Stelele adorm şi pier,

Visele zboarã-n eter,

Pe Pãmânt e doar luminã.

Soarele întinde-o razã,

Ochii-şi freacã somnoros

Şi-i deschide ca sã vazã

Cât de tare lumineazã,

Pentru-a-i dea lumii prinos.

Dar, privind în jos, tresare,

Cascã gura aiurit

Şi exclamã cu mirare:

„Minunatã întâmplare!

Salcâmii au înflorit!"

Vocea caldã din azur

Pãsãri, ierburi, flori trezeşte.

Macul roşu şi mahmur

Cu ciudã priveşte-n jur,

Mireasma îl ameţeşte.

„Câtã nedreptate-n zori!"

Spuse el. „Înnebunesc!

Are spini de te-nfiori,

Dar e plin de albe flori,

Pe când eu mã înroşesc."

Diafana pãpãdie,

Deşi a primit în dar

Boabe mari de apã vie

Şi nimb, strigã: „Mãi, sã fie!

Am sã-nfloresc şi eu iar!"

Socul coboarã din vise

Ca de pe un alt tãrâm,

Palme-ntinde albe, ninse.

„Sunt mai luminat, îşi zise,

Decât falnicul salcâm."

Delicata iasomie

Lung priveşte cãtre drum,

Vântul lin prin crengi adie,

Dor înmiresmat o-mbie

Spre-al salcâmilor parfum.

Zvon dau depãrtãrilor

Pãsãri multe şi sprinţare,

Roatã dau cãrãrilor

Şi glas întrebãrilor:

„Ce e? Ce e? Un alt soare?"

Soarele-şi face balsam

De miresme şi culori,

Eu nu vreau decât sã am

Cuibul aninat pe-un ram

De salcâm cu multe flori.